কক্সবাজারে বেড়াতে আসার পথে আজ শুক্রবার ভোর রাত সাড়ে ৩ টায় চকরিয়া উপজেলার খুটাখালী ইউনিয়নের মেদাকচ্ছপিয়া ঢালায় ডাকাতের গুলীতে সাবরিনা নামের সাড়ে ৩ বছরের এক শিশু নিহত হয়েছে।  পুলিশ ও ভূক্তভোগী সূত্রে জানা গেছে, রাজধানী ঢাকার হাতিরপুল এলাকার ব্যবসায়ী জহিরুল হক বৃহস্পতিবার রাতে ঢাকা থেকে মাইক্রোবাস যোগে সপরিবারের কক্সবাজারের বেড়াতে আসছিলেন। পথিমধ্যে কক্সবাজার-চট্টগ্রাম সড়কের চকরিয়া উপজেলার খুটাখালী ইউনিয়নের মেদাকচ্ছপিয়া ঢালায় আজ ভোর রাত সাড়ে  ৩ টায় ডাকাতরা সড়কে ব্যারিকেড দিয়ে ওই মাইক্রোবাসে ডাকাতির চেষ্টা চালালে চালক জীবনের ঝুঁকি নিয়ে ডাকাতদের ব্যারিকেড টপকে পালিয়ে আসে। এসময় ডাকাতরা মাইক্রোবাস থামানোর জন্য মাইক্রোবাস লক্ষ্য করে গুলী ছুঁড়লে ডাকাতদের গুলী লাগে জহিরুল হকের সাড়ে ৩ বছরের কন্যা সাবরিনার শরীরে। ঘটনার পর আহত সাবরিনাকে কক্সবাজার সদর হাসপাতালে এনে ভর্তি করালে আজ ভোরে চিকিৎসাধীন অবস্থায় মারা যায় সাবরিনা।  চকরিয়া থানার ওসি মোহাম্মদ ফরহাদ ঘটনার সত্যতা নিশ্চিত করে জানান। নিহত শিশুর লাশ পোস্টমর্টেম শেষে তার পরিবারের কাছে হস্তান্তর করা  হয়েছে। ঘটনার ব্যাপারে অজ্ঞাত ডাকাতদের আসামী করে থানায় হত্যা মামলা রুজু হয়েছে।